KOMISIJOS ATASKAITA TARYBAI

2004 m. balandžio 29 d. Tarybos reglamento (EB) Nr. 866/2004 įgyvendinimo ir jį taikant susidariusios padėties aštuonioliktoji ataskaita (2021 m. sausio 1 d. – gruodžio 31 d. laikotarpis)

Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį (toliau – Žaliosios linijos reglamentas) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių Vyriausybė veiksmingai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – įtraukiant šias sritis ir Jungtinės Karalystės Rytų suverenios bazės teritoriją (RSBT) skiriančią ribą .

Ši ataskaita apima 2021 m. sausio 1 d. – gruodžio 31 d. laikotarpį.

Ataskaitiniu laikotarpiu Kiprui ir toliau didelį poveikį darė COVID-19 pandemija.

2021 m. dėl šio reglamento įgyvendinimo Komisija palaikė konstruktyvų dialogą su atitinkamomis Kipro Respublikos valdžios institucijomis, Suverenios bazės teritorijos (SBT) administracija ir Kipro turkų prekybos rūmais.

1. ASMENŲ PERĖJIMAS

1.1. Linijos kirtimas oficialiuose linijos perėjimo punktuose

Reglamentu nustatyta Kipro, kitų ES piliečių ir trečiųjų šalių piliečių, oficialiuose perėjimo punktuose kertančių Žaliąją liniją (toliau – linija), laisvo judėjimo teisinė sistema. Palyginti su ankstesniais metais, 2021 m. liniją kertančių Kipro graikų ir Kipro turkų padaugėjo.

Remiantis Kipro Respublikos policijos (toliau – CYPOL) duomenimis, ataskaitiniu laikotarpiu iš Vyriausybės kontroliuojamų sričių į sritis, kurių Kipro Respublika veiksmingai nekontroliuoja liniją kirto 695 702 Kipro graikai (anksčiau – 397 717) ir 233 950 Kipro graikų transporto priemonių (anksčiau – 176 769). Tuo pačiu laikotarpiu liniją kirto 513 291 Kipro turkas (anksčiau – 382 370) ir 423 846 Kipro turkų transporto priemonės (anksčiau – 225 735) iš Kipro Respublikos sričių, kurių Vyriausybė veiksmingai nekontroliuoja, į sritis, kurias ji kontroliuoja .

Liniją kertančių Kipro pilietybės neturinčių ES piliečių ir trečiųjų šalių piliečių skaičius taip pat padėjo. Ataskaitiniu laikotarpiu liniją abiem kryptimis kirto 371 910 Kipro pilietybės neturinčių ES piliečių ir trečiųjų šalių piliečių (anksčiau – 106 624).

Į pirmiau nurodytus CYPOL skaičius neįtraukti asmenys ir transporto priemonės, kirtę liniją iš šiaurinės Kipro dalies per Pergamo ir Strovilijos perėjimo punktus, kurie yra pavaldūs Jungtinės Karalystės Rytų suverenios bazės teritorijos (RSBT) administracijai. RSBT pranešė, kad liniją į šiaurinę Kipro dalį kirto 200 625 Kipro graikai (anksčiau – 90 955) ir 119 527 Kipro graikų transporto priemonės (anksčiau – 53 604). Tuo pat metu priešinga kryptimi liniją kirto 300 643 Kipro turkai (anksčiau – 236 346) ir 197 106 Kipro turkų transporto priemonės (anksčiau – 155 955). Be to, liniją abiem kryptimis kirto 228 950 Kipro pilietybės neturinčių ES piliečių ir trečiųjų šalių piliečių.

2021 m. perėjimo punktuose dirbo 89 CYPOL darbuotojai, palyginti su 76 darbuotojais 2020 m.

Iš Kipro turkų bendruomenės surinktų duomenų matyti, kad 2021 m. iš Vyriausybės kontroliuojamų sričių į šiaurinę Kipro dalį liniją kirtusių Kipro graikų skaičius padidėjo iki 1 013 778 (anksčiau – 495 448), o Kipro turkų transporto priemonių skaičius padidėjo iki 581 836 (anksčiau – 278 338). Iš tų duomenų taip pat matyti, kad priešinga kryptimi liniją kirtusių Kipro turkų skaičius padidėjo iki 893 014 (anksčiau – 685 671), o Kipro turkų transporto priemonių skaičius padidėjo iki 479 474 (anksčiau – 361 363). Remiantis pateiktais statistiniais duomenimis, iš Vyriausybės kontroliuojamų teritorijų į šiaurinę Kipro dalį liniją kirto 532 243 Kipro pilietybės neturintys ES piliečiai ir trečiųjų šalių piliečiai (anksčiau – 335 934).

Manyta, kad liniją kirtusių asmenų skaičiaus padidėjimas atspindi tiek laipsnišką grįžimą prie įprastesnio kasdienio gyvenimo po pirmųjų pandemijos metų, tiek tai, kad per tuos metus vėl buvo atidaryti visi perėjimo punktai. Be to, buvo pranešta, kad palankus euro kursas Turkijos liros atžvilgiu paskatino Kipro graikus kirsti teritorijas, kurių veiksmingai nekontroliuoja Kipro Respublikos Vyriausybė, nes jie norėjo apsipirkti. Kita vertus, taip pat pranešta, kad dėl perėjimo punktuose tebetaikyto reikalavimo pateikti dokumentus dėl COVID-19 statuso daug asmenų buvo atgrasyti nuo Žaliosios linijos kirtimo.

Ataskaitinio laikotarpio pradžioje kai kurie perėjimo punktai tebebuvo laikinai uždaryti. 2020 m. vasario 29 d. Kipro Respublikos Ministrų Tarybos sprendimu Ledros gatvės perėjimo punkto veikla buvo laikinai sustabdyta. Kipro turkai laikinai sustabdė Lefkos–Aplikio, Derinijos ir Kato Pirgo–Karavostasio perėjimo punktų veiklą. 2021 m. birželio 2 d. per Jungtines Tautas paskelbus dviejų Kipro vadovų pareiškimą, nuo 2021 m. birželio 4 d. visi likę perėjimo punktai vėl buvo atidaryti.

Atsižvelgiant į tebesitęsiančią COVID-19 pandemiją, ataskaitiniu laikotarpiu Žaliąją liniją kertantys asmenys turėjo pateikti patikrinimui konkrečius dokumentus apie savo sveikatos būklę, pavyzdžiui, skiepijimo pažymėjimus arba COVID-19 tyrimų rezultatus. Atsižvelgiant į pandemijos raidą, šie reikalavimai visus metus keitėsi. Abiejų bendruomenių techninis sveikatos komitetas, siekdamas suderinti šiuos reikalavimus, paskelbė keletą pareiškimų, į kuriuos Kipro Respublika ir Kipro turkų bendruomenė atsižvelgė priimdamos priemones perėjimo punktuose, kad būtų išvengta vienašalių veiksmų.

Buvo pranešta apie ilgas eiles keliuose perėjimo punktuose. Jos buvo siejamos su būtinybe tikrinti ne tik tapatybės dokumentus, bet ir COVID-19 dokumentus.

Kipro Respublikos valdžios institucijos neleidžia Kipro turkų autobusams, vežantiems ES piliečius, patekti į Vyriausybės kontroliuojamas sritis, jei jie neturi visiškai acquis atitinkančių Kipro Respublikos valdžios institucijų išduotų dokumentų.